Eesti mootorrattaspordihooaja lõpupeol Tallinnas autasustati aasta parimaid sportlasi ja klubisid ning avaldati tänu toetajatele.
Aasta motosportlase tiitli pälvis Euroopa quadracer'ite krossi meister Kevin Saar Pärnu motoklubist ja parima naisvõistleja auhinna teenis Türi neiu Kadri Ehamäe, kes osales motokrossi MMil ja võitis Soome karikasarjas kolmanda koha. Edukaim noor oli supermoto juunioride EM-pronks Aksel Pärtelpoeg Äksi motoklubist. Hooaja parim meeskond on külgvankrite maailmameistrivõistlused seitsmendana lõpetanud Kert Varik ja lätlane Lauris Daiders.
Dunlopi rändkarika parimale noorele ringrajasõitjale sai Hugo-Brent Freimann. Toivo Nikopensiuse rändkarikas aasta edukaimale enduurosõitjale läks Martin Leokile. Eesti mootorispordi ajalooühingu rändkarikaga parimale ringrajasõitjale autasustati Hannes Soomerit.
Klubide konkurentsis oli 2018. aastal motokrossis parim Pärnu, enduuros Sõmerpalu ja ringrajasõidus Vihur Motosport.